चितवनको गैंडा १२ घन्टापछि बबईमा छाडियो
चितवन निकुञ्जबाट करिब १२ घण्टा ट्रकमा बोकेर ल्याईएको भाले गैंडा बुधवार बिहान बर्दिया निकुञ्जको बबई उपत्यकास्थित चेपाङमा छाडिएको छ ।
बबई (बर्दिया निकुञ्ज) — चितवन निकुञ्जबाट करिब १२ घण्टा ट्रकमा बोकेर ल्याईएको भाले गैंडा बुधवार बिहान बर्दिया निकुञ्जको बबई उपत्यकास्थित चेपाङमा छाडिएको छ ।तस्बिरहरु : किरण पाण्डेवनमन्त्री अग्निप्रसाद सापकोटाको उपस्थितिमा ट्रकमा राखिएको काठे खोर खोलेर १२ वर्षिय भाले गैंडालाई बिहान ११ बजे प्राकृतिक वासस्थानमा छाडिएको हो । मंगलबार बेलुकी ५ बजे चितवन निकुञ्जको सुखीभारक्षेत्रको घाँसे मैदानमा डार्ट गरि ट्रकमा लोड गरिएपछि बेलुकी सवा नौ बजे बर्दियाका लागि हिँडाईएको थियो ।गैंडालाई ना ५ ख ७१३६ नम्बरको ट्रकमा ड्राईभरहरु कमल बराली र भीमबहादुर विश्वकर्माले पालैपालो चलाएर विहान ८ बजे बबई ल्याईपुर्‍याएका हुन् ।बबईमा १३ वर्षको अन्तरालपछि फेरि गैंडा ल्याएर छाडिएकामा स्थानीय र मध्यवर्ती क्षेत्रका बासिन्दा हर्षित् छन् । उनीहरुले विगतमा छाडिएका गैंडा शून्यमा झरे पनि अब आफूहरु बचाउन तत्पर र सक्षम भएको बताएका छन् । मन्त्री सापकोटाले समेत बबईमा गैंडा छाडिनु सुखद खबर भन्दै यीनको संरक्षणमा स्थानीय बासिन्दाको सहयोग भए अब विगतको जस्तो समस्या नदोहोरिने प्रतिबद्धता जनाए ।बर्दिया निकुञ्जका प्रमुख संरक्षण अधिकृत रमेशकुमार थापाले अब जसरी पनि बबईमा गैंडा बचाएरै छाड्ने बताए । ‘पछि–पछि लागेर भए पनि गैंडा जोगाउँछौं,’ थापाले कान्तिपुरलाई भने । चितवन निकुञ्जको सुखिभारबाट यसै साता अन्य एक भाले र तीन पोथी पनि बबई ल्याएर छाडिने निकुञ्ज विभागका महानिर्देशक फणीन्द्रराज खरेलले बताए ।सन् १९८६ देखि २००३ सम्म सातपटक गरेर बबईमा ७० वटा गैंडा छाडिए पनि सन् २००८ मा गणना गर्दा त्यहाँ एउटै गैंडा पाईएको थिएन । दस वर्षे जनयुद्धको प्रत्यक्ष असर बबई उपत्यकामा परेको सरोकारवाला निकायले बताउँदै आएका छन् ।